En marxa les obres de rehabilitació d'habitatges i reurbanització de l'entorn del Grup Ferroviaris
05 juny 2025

## En marxa les obres de rehabilitació d'habitatges i reurbanització de l'entorn del Grup Ferroviaris05 juny 2025Última actualització: 05 juny 2025

![](../gestion/img/32f34d1b648b5c6525909abdadc5131680911673264dd279f97904a7d961a473.JPG)  
  

El regidor d’Habitatge, ****Salvador Gregori****, la coordinadora general d’Urbanisme, ****Maite Alonso****, i el president de la Junta de Districte de Corea, ****Jesús Naveiro****, han anunciat aquest matí la posada en marxa del projecte de rehabilitació de vivendes i reurbanització de l’entorn del conegut com a «Grup de les cases de Ferroviaris».

L’actuació afecta tres blocs d'edificis. És a dir, a 29 escales i 182 vivendes. Per tant, seran 182 les famílies que es veuran beneficiades d'aquesta ajuda europea. Concretament, afecta els blocs de vivendes que estan entre el carrer Calderón de la Barca, Tirso de Molina i Cardenal Cisneros, juntament amb el carrer Poeta Lorente.

Les obres s’han dividit en tres fases amb una durada aproximada de 13 mesos i finalitzaran a finals de juny del 2026. La primera ha començat ja, de fet, ahir ja es van retirar els primers vehicles i es van col·locar les primeres tanques.

Els objectius són la millora de l’eficiència energètica, l’eliminació de les patologies i el fibrociment dels edificis i la humanització del carrer Calderón de la Barca: __«Ací tenim un nou exemple de com l'Ajuntament de Gandia ha aconseguit l'objectiu de millorar l'eficiència energètica de tot un grup de vivendes. A més, en el projecte s'eliminen totes les patologies que tenen, perquè és una illa que té moltes deficiències per l'antiguitat i per la casualitat constructiva que en el seu moment es va edificar en eixa zona i necessitava una remodelació important. I també s'havia de eliminar el fibrociment. I, l’últim objectiu, és la inclusió d’una millora urbanística de l'entorn»__, ha explicat Gregori.

L’actuació té un pressupost global de 5,2 milions d’euros en dues parts: D’una banda, la part de les obres de rehabilitació edificatòria, que té un pressupost de 4.729.998 euros, és a dir, quasi 5 milions d'euros, dels quals el 80% està finançat per ajudes, en gran part Next Generation europees, però l'Ajuntament també col·labora amb un 9% i la Generalitat fa una xicoteta aportació d'un 4%. Pel que fa a les obres de reurbanització del carrer, pugen a 583.000 euros, finançat a través de subvencions entre el Ministeri (83%) i l'Ajuntament (17%).

__«Quins avantatges tenen les ajudes del fons Next Generation per als propietaris? Molts. Perquè estem injectant una mitjana de 30.000 euros en cadascun dels immobles, dels quals al voltant de 24 a 25 mil euros són ajudes directes d'Europa. I entre 5.000 i 6.000 euros serà el que haurà de posar cada propietari també de mitjana. Però quin benefici té el propietari a banda de veure que la seua vivenda millora? Recordem que aquestes ajudes europees tenen una característica molt important; no incrementen el patrimoni. Això significa que no van a haver de consignar absolutament res en la declaració de la renda, perquè aquestes ajudes estan exemptes. I una altra de les millores molt importants és que, en el cas dels baixos, n'hi ha una legalització d'obres»__.

****Detalls tècnics de l’actuació****

Com ha explicat Alonso, l’actuació s’ha dividit en tres fases. La primera, que comença ja i finalitzarà en setembre d'enguany. En aquesta primera fase, el que es farà serà la rehabilitació edificatòria simultània en els tres blocs. Es tallarà la meitat del carrer Tirso de Molina i la resta de vials afectats no es tallaran al trànsit, però sí que veuran un poc reduïda la seua amplària.

La segona fase començarà en setembre d'enguany i finalitzarà en març de l'any que ve. Aquesta fase correspon amb la rehabilitació edificatòria simultània dels tres blocs i amb l'inici de la reurbanització del carrer Calderón de la Barca, en el tram coincident amb el bloc de ferroviaris, és a dir, entre el carrer Perú i el carrer Poeta Lorente.

La tercera fase s’estima que s'acabarà en març de l'any que ve, que serà quan es reobrirà el carrer Calderón de la Barca. El carrer Tirso de Molina continuarà tancat i la rehabilitació edificatòria simultània de tots els blocs també continuarà fins a la finalització de les obres en juny de l'any que ve.

En resum, la meitat del carrer Tirso de Molina es tanca des d'ara mateix, fins a la finalització de les obres en juny de 2026. I el carrer Calderón de la Barca es tancarà al trànsit mentre duren les obres, que serà des de setembre fins a març de 2026.

__«Pel que fa als edificis, què és el que va fer-se? Per una banda, el manteniment i la conservació per prolongar la seua vida útil i arreglar totes aquelles patologies que s'han detectat. D'altra banda, s'aprofita per a retirar i reposar tots els elements de fibrociment. I la tercera actuació en l'àmbit edificatori és la millora de l'eficiència energètica dels habitatges»__.

La coordinadora general d’Urbanisme ha recordat que una condició indispensable per arribar a aquestes ajudes era reduir el consum energètic de l'edifici entre un 45 i un 60%. Per això, la major part de la inversió va destinada precisament a això, a millorar l'eficiència energètica de l'habitatge a través, bàsicament, de tres vies.

__«Per una banda, s'incorpora el sistema d'aïllament SATE en totes les façanes. D'altra banda, es substituïxen les finestres i les portes balconeres originals que hi ha encara en els tres blocs d'edificis. I, d'altra, s'instal·la aerotèrmia per a la producció d'aigua calenta en cada una de les vivendes»__.

Pel que fa a carrer, es reurbanitza integralment per a humanitzar el carrer Calderón de la Barca en el tram afectat per les cases dels ferroviaris. __«Humanitzar el carrer consisteix, per una banda, en reparar totes les infraestructures soterrades, totes les canalitzacions d'aigua, clavegueram, amb electricitat i subministraments. D'altra banda, s'aprofita per a ampliar les voreres guanyant a poc a poc espai per als vianants. També es millora l'accessibilitat per a les persones majors i les que tenen també mobilitat reduïda. A més, com sempre, aprofitem per a plantar arbres, per a reverdir els carrers, ja que en aquest tram de carrer no hi ha cap arbre»__.

En el carrer Calderón de la Barca, s’eliminarà també una barana que n'hi ha al final de carrer, justament en la intersecció del carrer Perú...

****Procés molt participatiu i transparent****

Tant Gregori com el president de la Junta de Districte de Corea han destacat el procés participatiu i transparent, amb més de quatre reunions amb el veïnat, particulars, recollida de suggeriments o la informació puntual de cada passa: __«S'ha informat el veïnat, hem recorregut els carrers aquests últims dies i hem repartit fullets informatius, també pels comerços dels carrers implicats i dels carrers adjacents. En Corea són carrers molt importants, perquè són de pas a carrers com Magistrat Català, que és un junt amb Blasco Ibáñez, un dels més transitats. També donarem difusió per les xarxes socials i a través de l'associació veïnal, expandirem tota aquesta informació»__.

Naveiro ha explicat també que hi ha fullets informatius al Centre social de Corea, per si alguna persona necessita una informació detallada, on estan els correus del departament d'Habitatge i el telèfon de la direcció d’obra per a resoldre dubtes.  

****Més de 20 milions d’euros en la millora dels barris de Gandia****

Finalment, han destacat la inversió global a través de diferents plans com l’ARRUR (Àrees de Regeneració Urbana i Rural) i el Pla de Barris, que s’aproxima als 20 milions d’euros, beneficiant més de 1.000 habitatges en total. És per aquesta raó, que han agraït el treball de l’equip tècnic del departament d’Urbanisme de l’Ajuntament de Gandia.